Source: https://www.zakonypreludi.sk/zz/1951-110
Timestamp: 2019-11-13 22:55:16+00:00
Document Index: 850431

Matched Legal Cases: ['§ 1', '§ 2', '§ 3', '§ 4', '§ 5', '§ 8', '§ 9', '§ 10', '§ 5']

110/1951 Zb. Zákon o štátnych pracovných zálohách | Aktuálne znenie
110/1951 Zb.
Zákon č. 110/1951 Zb.Zákon o štátnych pracovných zálohách
(v znení č. 19/1954 Zb., 70/1958 Zb.)
Čiastka 51/1951
Platnosť od 27.12.1951 do29.12.1958
Účinnosť od 10.11.1958 do29.12.1958
Zrušený 89/1958 Zb.
§ 1. - Účel zákona.
§ 2. - Štátne pracovné zálohy.
§ 3. - Odborné učilištia a školy závodného výcviku.
§ 4. - Práva a povinnosti žiakov a absolventov odborných učilíšť a škôl závodného výcviku a povinnosti podnikov.
Hmotné zabezpečenie odborných učilíšť a škôl závodného výcviku. (§ 5 - § 8)
§ 9. - Záverečné ustanovenia.
§ 10. - Účinnosť a vykonanie.
Aktuálne znenie 10.11.1958 - 29.12.1958
o štátnych pracovných zálohách.
Plánovaný rozvoj nášho hospodárstva, najmä priemyslu, vyžaduje, aby bol zabezpečený stály príliv nových pracovných síl do baní, hutí a iných dôležitých hospodárskych odvetví. Pretože v našej krajine zmizla nezamestnanosť a roľnícka bieda a nemožno počítať so samovoľným prítokom pracovných síl do závodov, treba organizovane pripravovať nové pracovné sily z radov mládeže a vytvárať tak potrebné pracovné zálohy.
Štátne pracovné zálohy.
Štátne pracovné zálohy sa vytvárajú tým, že sa pre dôležité hospodárske odvetvia vychováva každoročne potrebný počet kvalifikovaných robotníkov z radov mládeže vo veku od 15 rokov. Výchova sa uskutočňuje v odborných učilištiach a školách závodného výcviku.
Odborné učilištia a školy závodného výcviku.
(1) Vláda ustanoví, pre ktoré hospodárske odvetvia alebo pre ktoré odbory sa zriadia odborné učilištia alebo školy závodného výcviku.
(2) Pre povolania, ktoré vyžadujú dôkladné odborno-technické vzdelanie, sa školí mládež v odborných učilištiach s dvojročnou až trojročnou učebnou dobou.
(3) Pre ostatné povolania sa školí mládež v školách závodného výcviku so šesťmesačnou až dvanásťmesačnou učebnou dobou.
Práva a povinnosti žiakov a absolventov odborných učilíšť a škôl závodného výcviku a povinnosti podnikov.
(1) Odborné učilištia a školy závodného výcviku poskytujú odborno-technické a všeobecné vzdelanie a politickú, kultúrnu, telesnú a brannú výchovu.
(2) Žiaci sú po dobu učenia zabezpečení štátom. Vzdelanie a výchova v odborných učilištiach a školách závodného výcviku sú bezplatné.
(3) Absolventi odborných učilíšť a škôl závodného výcviku sú povinní pracovať v podnikoch, ktoré určí Ministerstvo pracovných síl, po dobu ním určenú v rozmedzí od troch do piatich rokov.
(4) Podniky sú povinné zamestnávať absolventov odborných učilíšť a škôl závodného výcviku prácami, ktoré zodpovedajú ich odbornej kvalifikácii, a starať sa o zvyšovanie ich odbornej a kultúrnej úrovne a o zabezpečenie ich vhodného ubytovania. Ministerstvo pracovných síl dozerá na plnenie týchto povinností.
Hmotné zabezpečenie odborných učilíšť a škôl závodného výcviku.
(1) Pre odborné učilištia a školy závodného výcviku sa použijú zariadenia, ktoré slúžili prevažne účelom stredísk pracujúceho dorastu, s výnimkou učňovských pracovísk a iných výchovných zariadení, ktoré sú s hľadiska prevádzky neoddeliteľnou súčiastkou podniku. Správa tohto majetku sa prevedie na Ministerstvo pracovných síl podľa príslušných predpisov.
(2) Kompetentné ministerstvá sa postarajú o to, aby podniky poskytli odborným učilištiam a školám závodného výcviku bezplatné užívanie výchovných zariadení, ktorých správa sa neprevedie na Ministerstvo pracovných síl podľa odseku 1, ako i vhodných a bezpečných pracovísk a vhodného technického a prevádzkového zariadenia a aby zabezpečili aj riadnu a bezpečnú prevádzku na týchto pracoviskách. Postarajú sa aj o to, aby podniky zabezpečili potrebný počet kvalifikovaných pracovníkov pre odborno-technické vzdelanie žiakov.
Osobné a vecné náklady, spojené so zriadením a prevádzkou odborných učilíšť a škôl závodného výcviku, uhradzuje štát. Náklady, spojené s výrobným vyučovaním na prevádzkových pracoviskách, vyjmúc osobné náklady na inštruktorov, uhradzuje podnik.
Vedenie činnosti odborných učilíšť a škôl závodného výcviku a dozor nad nimi.
(1) Ministerstvo pracovných síl vedie činnosť odborných učilíšť a škôl závodného výcviku a vykonáva nad nimi hlavný dozor. Na priame vedenie ich činnosti a na výkon bezprostredného dozoru zriadi podľa potreby oblastné orgány pre správu odborných učilíšť a škôl závodného výcviku.
(2) Ministerstvo pracovných síl spolupracuje pri vedení všeobecného vzdelania žiakov odborných učilíšť a škôl závodného výcviku s Ministerstvom školstva, vied a umení.
(1) Vláda ustanoví zásady pre nábor žiakov do odborných učilíšť a škôl závodného výcviku a upraví nariadením vzájomné vzťahy medzi odbornými učilišťami alebo školami závodného výcviku a podnikmi.
(2) Ministerstvo pracovných síl určí po dohode so zúčastnenými ústrednými úradmi najmä podmienky pre prijímanie žiakov, dĺžku školenia, učebné plány a osnovy a skúšobné poriadky, organizáciu odborných učilíšť a škôl závodného výcviku, organizáciu a rozsah pôsobnosti oblastných orgánov pre správu odborných učilíšť a škôl závodného výcviku a ich pomer k podnikom a upraví hmotné zabezpečenie a odmeňovanie žiakov a povinnosti podnikov voči absolventom odborných učilíšť a škôl závodného výcviku. Predpisy všeobecnej povahy vyhlási Ministerstvo pracovných síl v úradnom liste.
(1) Zrušuje sa Ústredie pracujúceho dorastu.
(2) Zrušujú sa ustanovenia o Poradnom zbore pre otázky pracujúceho dorastu (§ 5 zákona č. 96/1950 Sb., o pracujúcom doraste).
Tento zákon nadobúda účinnosť dňom vyhlásenia; vykonajú ho minister pracovných síl a zúčastnení členovia vlády.